Vladikavkaz

Vladikavkaz (ossetisk: Дзæуджыхъæу; russisk: Владикавказ) er hovedstad i den russiske republikken Nord-Ossetia. Byen ligger ved elven Terek sørøst i republikken, ved foten av Kaukasusfjellene. I 2001 hadde byen 312 000 innbyggere, flest ossetere, men med et betydelig innslag av russere, armenere og georgiere.

Byen ble grunnlagt i 1784 som en festning i den russiske erobringen av Kaukasia og var i mange år russernes hovedbase i regionen. Vladikavkaz har en strategisk viktig plassering i Kaukasus fordi den ligger ved det viktigste passet gjennom fjellkjeden. Veien gjennom Darialpasset ble bygget i 1799 og kalles «Den georgiske fjellveien». Veien var viktig fordi den ga russerne kontakt med landene i Transkaukasus, særlig Georgia og Armenia. I 1875 ble det bygd jernbane som knyttet byen til Rostov-na-Donu og Baku. Vladikavkaz ble tidlig, og er fortsatt et viktig regionalt industrisenter, med smelteverk, raffinerier, kjemisk industri og annen industri.

Fra 1931 til 1944 og 1954 til 1990 ble byen kalt Ordzjonikidze (russisk: Орджоники́дзе, etter Sergo Ordzjonikidze, en georgisk bolsjevik), og fra 1944 til 1954 hadde byen navnet Dzaudzjikau (russisk: Дзауджика́у). Like før Sovjetunionens fall fikk Vladikavkaz sitt gamle navn som betyr «Hersker av Kaukasus».

Det ble kjempet om Vladikavkaz i den russiske borgerkrigen og den andre verdenskrig. I februar 1919 erobret den anti-kommunistiske hæren av frivillige byen, men den ble gjenerobret av Den røde armé i mars 1920. Høsten 1942 prøvde tyskerne å ta byen, men ble slått tilbake. Dette markerte det østligste punktet for tysk fremrykkning under Operasjon Barbarossa.

Vladikavkas har et universitet, museer, teater, filharmoni, planetarium og et fjernsynssenter. Den sunnittiske moskeen fra 1908 er en viktig severdighet. 35 kilometer sørvest for byen er kurbyen Karmadon, på 1.500 moh.

Vladikavkas har et fjernsynstårn som utmerker seg ved sin uvanlige konstruksjon.

Hendelser i Vladikavkaz de siste årene 
 1.-2. desember 1988: 30 skolebarn og læreren deres ble kidnappet av flykaprere, men løslatt mot 2 millioner dollar. Kaprerne rømte til Israel der de ble arrestert. Første flykapring i Sovjetunionen.
 19. mars 1999: Terroraksjon på markedet . 52 mennesker ble drept og mer enn 300 skadet. 
 1.-3. september 2004: Gisseldramaet i Beslan, 15 km fra Vladikavkaz, hvor minst 338 mennesker ble drept, hvorav 155 barn.
 6. november 2008: Igjen var det et terrorangrep på markedet – en eksplosjon i en minibuss og 11 personer drept. 38 skadde ble innlagt på sykehus, hvorav én senere døde.
 26. november 2008. Den sittende ordføreren i Vladikavkaz, Vitalij Karajev, ble skutt og drept utenfor huset sitt.
 31. desember 2008 ble en tidligere ordfører i Vladikavkaz, Kazbek Pagijev, skutt og drept .
 9. september 2010: En selvmordsbomber sprengte seg selv ved inngangen til det sentrale markedet. 22 mennesker drept: 13 menn, syv kvinner og to barn, og 138 personer såret.
 14. september 2010: Opprørspoliti og soldater i innenrikstroppene slo ned et forsøk fra en stor gruppe unge menn som bedrev storplyndring i landsbyen Kartsa.

Kjente personer fra Vladikavkaz 
 Maria Amelie, forfatter, f. 1985

Eksterne lenker 
 

Kaukasia
Byer i Nord-Ossetia
Bosetninger etablert i 1784